CELEX: 32018D0501
Language: fi
Date: 2018-03-22 00:00:00
Title: Komission täytäntöönpanopäätös (EU) 2018/501, annettu 22 päivänä maaliskuuta 2018, Euroopan parlamentin ja neuvoston direktiivin 2008/106/EY mukaisesta Omanin sulttaanikunnan tunnustamisesta merenkulkijoiden koulutus- ja pätevyyskirjajärjestelmien osalta (tiedoksiannettu numerolla C(2018) 1640) (ETA:n kannalta merkityksellinen teksti. )

26.3.2018   
            
            
               FI
            
            
               Euroopan unionin virallinen lehti
            
            
               L 82/15
            
         KOMISSION TÄYTÄNTÖÖNPANOPÄÄTÖS (EU) 2018/501,
   annettu 22 päivänä maaliskuuta 2018,
   Euroopan parlamentin ja neuvoston direktiivin 2008/106/EY mukaisesta Omanin sulttaanikunnan tunnustamisesta merenkulkijoiden koulutus- ja pätevyyskirjajärjestelmien osalta
   
      
         (tiedoksiannettu numerolla C(2018) 1640)
      
   
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon merenkulkijoiden vähimmäiskoulutuksesta 19 päivänä marraskuuta 2008 annetun Euroopan parlamentin ja neuvoston direktiivin 2008/106/EY (1) ja erityisesti sen 19 artiklan 3 kohdan,
   sekä katsoo seuraavaa:
   
               (1)
            
            
               Direktiivin 2008/106/EY mukaan jäsenvaltiot voivat päättää tunnustaa kolmansien maiden myöntämät merenkulkijoiden pätevyyskirjat tai -todistukset edellyttäen, että komissio on tunnustanut kyseisen kolmannen maan. Tällaisten kolmansien maiden on täytettävä kaikki vaatimukset, jotka sisältyvät Kansainvälisen merenkulkujärjestön kansainväliseen merenkulkijoiden koulutusta, pätevyyskirjoja ja vahdinpitoa koskevaan vuoden 1978 yleissopimukseen, jäljempänä ’STCW-yleissopimus’.
            
         
               (2)
            
            
               Alankomaat pyysi 19 päivänä elokuuta 2015 päivätyllä kirjeellä Omanin sulttaanikunnan tunnustamista. Pyynnön johdosta komissio otti yhteyttä Omanin sulttaanikunnan viranomaisiin arvioidakseen maan koulutus- ja pätevyyskirjajärjestelmää sen selvittämiseksi, täyttääkö Omanin sulttaanikunta kaikki STCW-yleissopimuksen vaatimukset ja onko asianmukaiset toimenpiteet toteutettu pätevyysasiakirjapetosten torjumiseksi. Viranomaisille selitettiin, että arviointi pohjautuisi tuloksiin, jotka saataisiin Euroopan meriturvallisuusviraston, jäljempänä ’virasto’, asiantuntijoiden tekemästä tosiseikkojen tarkastamisesta.
            
         
               (3)
            
            
               Tarkastus toteutettiin elokuussa 2016, ja siinä todettiin useita osa-alueita, joihin Omanin sulttaanikunnan viranomaisten on puututtava asianmukaisella tavalla, esimerkiksi laadunhallintamenettelyihin liittyvät puutteet, koulutusohjelmien ja kurssien hyväksyminen sekä Omanin kansainvälisen merenkulkuoppilaitoksen (IMCO) toiminta. Omanin sulttaanikunnan viranomaiset toimittivat tammikuussa 2017 vapaaehtoisen toimintasuunnitelman puutteiden korjaamiseksi.
            
         
               (4)
            
            
               Komissio laati tarkastuksen tulosten ja vapaaehtoisen toimintasuunnitelman pohjalta arvion Omanin sulttaanikunnan koulutus- ja pätevyyskirjajärjestelmästä. Toukokuussa 2017 komissio toimitti Omanin sulttaanikunnan viranomaisille arviointiraportin, jossa pääteltiin, että vapaaehtoisella toimintasuunnitelmalla oli onnistuttu korjaamaan kaikki puutteet lukuun ottamatta kahta seikkaa, joista toinen koski IMCOn koulutusohjelman hyväksyntämenettelyä ja toinen turvallisuuskoulutuskeskuksen perustamista IMCOn yhteyteen.
            
         
               (5)
            
            
               Omanin sulttaanikunnan viranomaiset toteuttivat uusia toimenpiteitä kyseisten puutteiden korjaamiseksi ja ilmoittivat niistä heinäkuussa 2017.
            
         
               (6)
            
            
               Kaikkien saatavilla olevien tietojen perusteella komissio päätteli, että Omanin sulttaanikunnan viranomaiset ovat toteuttaneet tarvittavat toimenpiteet maan merenkulkijoiden koulutus- ja pätevyyskirjajärjestelmän saattamiseksi STCW-yleissopimuksen vaatimusten mukaiseksi.
            
         
               (7)
            
            
               Arvioinnin lopulliset tulokset osoittavat, että Omanin sulttaanikunta noudattaa STCW-yleissopimuksen vaatimuksia ja että se on korjannut kaikki todetut puutteet ja toteuttanut asianmukaiset toimenpiteet pätevyysasiakirjapetosten torjumiseksi.
            
         
               (8)
            
            
               Raportti arvioinnin tuloksista toimitettiin jäsenvaltioille.
            
         
               (9)
            
            
               Tässä päätöksessä säädetty toimenpide on meriturvallisuutta ja alusten aiheuttaman pilaantumisen ehkäisemistä käsittelevän komitean lausunnon mukainen,
            
         ON HYVÄKSYNYT TÄMÄN PÄÄTÖKSEN:
   1 artikla
   Tunnustetaan Omanin sulttaanikunta merenkulkijoiden koulutus- ja pätevyyskirjajärjestelmien osalta direktiivin 2008/106/EY 19 artiklan soveltamiseksi.
   2 artikla
   Tämä päätös on osoitettu kaikille jäsenvaltioille.
   
      Tehty Brysselissä 22 päivänä maaliskuuta 2018.
      
         
            Komission puolesta
         
         Violeta BULC
         
            Komission jäsen
         
      
   
   
      (1)  EUVL L 323, 3.12.2008, s. 33.